Currie brei Grens in CB se Eerste Liga | Netwerk24
04 Junie 2021 13:54
Lumumba Currie het as afrigter van die Grens-Bulldogs die moeilike taak om dié Oos-Kaapse span vir die Curriebeker se Eerste Liga slaggereed te kry.
Currie, 'n breier wat geakkrediteer is met 'n Vlak 3-kwalifikasie van Wêreldrugby, het die Universiteit van Fort Hare voorheen afgerig.
Lumumba Currie, die Grens-Bulldogs se nuwe hoofafrigter. Foto: Facebook
Hy was ook tot onlangs nog die SA Rugby-akademie-afrigter vir Grens.
Currie, sy bestuurspan en 'n groep spelers sal luidens 'n verklaring van die Suid-Afrikaanse Rugbyunie (Saru) tot Desember gekontrakteer word.
Dit sal die groep darem ook die geleentheid bied om vir 2022 se seisoen te begin oefen.
Die Bulldogs het in Augustus 2019 laas in 'n wedstryd gespeel en die unie het ook groot finansiële probleme ondervind.
Saru het egter ingegryp en die unie begin regruk. 'n Finansiële bydrae van die Oos-Kaapse provinsiale regering se departement van sport, kuns en kultuur het die unie ook 'n hupstoot gegee.
Grens se o.20-span sal ook vanjaar weer in aksie wees. Die unie se vroue speel tans reeds in die nasionale provinsiale reeks.
Die Bulldogs se eerste wedstryd in die Eerste Liga is op Saterdag 19 Junie in Oos-Londen teen die Griffons. – Sportredaksie